Շալյապինյան հեղինակավոր փառատոնում Շագիմուրատովայի և մեր օպերայինի տաղանդավոր մեներգիչ, ՀՀ վաստակավոր արտիստ Գևորգ Հակոբյանի ուշագրավ զուգերգային կատարումներին լավատեղյակ երգիչ-երգչուհիները նախանձախառն հպարտությամբ են համակվում: Որոտընդոստ ծափերը բիսային ելույթների են տրամադրում նույնիսկ երրորդ` «Չապլինի ժամը. Մեծ քաղաքի լույսերը» մուլտիմեդիա նախագծի երաժշտահենքի ամբողջական հնչեցումից հետո: Հանդիսականներից շատերը կամա-ակամա մտաբերում են հայ որբերին օգնելու նպատակով կազմակերպված միջոցառումների ժամանակ և այս օրերին ևս հաճախ շրջանառվող փոքրիկի` Չարլի Չապլինի առաջին լիամետրաժ ֆիլմի հերոս Ջեքի Կուգանի լուսանկարի հայտնի մակագրությունը. «Ջեքքի, դու հիշու՞մ ես Օսմանյան կայսրության կողմից 1.5 միլիոն հայերի կոտորածը, 100 տարի անց մենք` հայերս, չենք մոռացել քեզ»: Չապլինյան լուսավոր թախիծը աննկատ մեղմվում է համերգաշարի ավարտական ակորդներով: Խաչատրյանական հարամնա գոհարների անակնկալ հավելումները քնքշորեն շոյում են Սպիվակովի տիկնոջ` Սաթի Սահակյանց-Սպիվակովայի հայրենակիցներիս ազգային սնափառությունը: Հայկական ունկնդրի ջերմագին ընդունելությունից հիացմունքը չեն թաքցնում ՌԱՖՆ երաժիշտները` բարեկամական հարցուփորձով համոզվելով պատճառած հոգեթով վայելքի իսկության մեջ: